
Blomsterprakten jeg opplevde under mitt opphold på Hurumlandet våren og forsommeren 
2015, var så vidunderlig og uvanlig at jeg har bestemt meg for å prøve å forevige noe av 
minnet om den her. Ikke siden jeg var liten gutt, og bodde på Framnes på søndre Jeløy, med 
både skog og gamle villastrøk like utenfor leiligheten, har jeg opplevd en tilsvarende nærhet 
til og kontakt med alle de ulike fasene av forårets og den tidlige sommerens blomstring. Vil 
jeg noen gang få oppleve en tilsvarende nærhet til denne blomstringen igjen? Jeg håper det, 


men jeg vet ikke. 


Den 8. mars — hengebjørkene har røde knopper 


Et av de aller første tegnene til vår dette året kommer til syne den 8. mars, under en tur med 
min venn Per Rolf Christensen til Rødtangen. Egentlig er det ikke noen blomstring, men det 


er det første tegnet til ny vekst jeg observerer. 


Det er tåke da vi avslutter lunsjen og forlater Holmsbu, men idet vi nærmer oss Rødtangen, 
blir vi møtt av strålende sol. Vi har kommet ut av tåka, og inn i et område med klar, blå 
himmel, og nå ser vi det vi har forlatt på en ganske annen måte enn da vi var midt i det: De 
lave tåkeskyene, som virket så fargeløse da vi var i dem, danner i sollyset en dramatisk, mørk 
og blågrå gardin over både fjordlandskapet og skogene i retning Holmsbu og Holtnes. Bare 


over oss og i sør er det skyfri himmel. 


For et utrolig lys det er. Kontrasten mellom det blågrå og det solbelyste gir en opplevelse det 
er vanskelig å sette ord på. Virkeligheten har antatt en helt annen karakter enn den vanlige — 

en karakter av lidenskap og høytid og mytologi — og framstår samtidig som mer virkelig, mer 
potent, mer tydelig. Noe har skiftet gir. Det er et av de øyeblikkene der tilværelsen heves opp 


på et høyere nivå. 


I denne settingen er det årets første tydelige vårtegn manifesterer seg. Vi er på vei nedover 
stien til Nebba, med sola som en deilig, varm tilstedeværelse i ansiktet, da vi stanser for å ta 
noen bilder. Det er da jeg for første gang den dagen blir var det forunderlige utseendet til de 
store hengebjørkene i området. De høye, slanke bjørkestammene borte ved Rødtangen lyser 
som polert elfenben i den klare vårsola, mye takket være de mørkeblå skyene bak — men like 


påfallende er de rødbrune, ja, rødfiolette kronene, av tusen tynne, bare grener. 


Jeg kan ikke huske at jeg noensinne har sett hengebjørker se akkurat slik ut. Selv om jeg har 
sett slike trær utallige ganger før. Hva skyldes det? Én årsak er utvilsomt det uvanlige lyset, 
men en annen må være at alle de tusener av ørsmå knopper som grenene er fulle av, nå har 
begynt å vokse, og om ikke så lenge vil briste. Det er denne første veksten til knoppene, som 


inneholder kimene til mai måneds lysegrønne løv, som frambringer den røde fargen! 


For et henrivende syn! I noen minutter blir jeg stående som fjetret. Såpass kan jeg tillate meg. 
De rødfiolette slørene av myke grener vaier fra de hvite stammene i den milde vinden, og bak 


henger de nesten blåfiolette gardinene av mørke skyer. 


Mens jeg står slik og ser, blir jeg oppmerksom på at jeg faktisk står og betrakter et utmerket 
eksempel på det som kalles komplementære farger. Dette er par av farger som, når de settes 
sammen, gir en særlig tilfredsstillende visuell opplevelse. De ”komplementerer” hverandre. I 
det såkalte fargehjulet befinner de mer eller mindre rett overfor hverandre, altså på motsatte 
sider av hjulets sentrum. Ft klassisk eksempel på komplementære farger er visse utgaver av 
blått og oransje. Men visse utgaver av blått og brunt er også komplementære, eller nær ved å 


være det. 


Så der ligger altså noe av årsaken til denne scenens storslagenhet: Bjørkenes rødlige kroner er 


mer eller mindre komplementære med bakgrunnens blålige tåke. 


Skjønt, noen veldig god forklaring gir vel egentlig ikke læren om komplementære farger. Den 
gjør det lettere å sette ord på og analysere det vi opplever, men den sier i grunnen ingenting 
om hvorfor det finnes slike par av farger som går særlig godt sammen. For de er ikke 
komplementære fordi de står overfor hverandre i fargehjulet — de er komplementære fordi de i 


våre øyne skaper skjønnhet og drama, og hvorfor gjør de det? 


Er det trolig at mennesket har utviklet seg slik at det ser naturen som vakker fordi 
skjønnhetsopplevelser øker menneskets overlevelsesevne? En slik forklaring virker søkt. Det 
er vanskelig å se at det å dvele ved fargene til en blomstereng eller en solnedgang øker 
menneskets reproduksjon. Som så mange andre sider ved virkeligheten som synes å vitne om 


orden og design, er de komplementære fargene til syvende og sist et mysterium. 


Den 11. mars — snøklokker ved Gjestgiveriet 


Det neste klare vårtegnet lyser opp i sola tre dager senere, den 11. mars, og denne gangen er 
det udiskutabelt at det er en blomstring det er snakk om. Da jeg returnerer til Drengestua bak 
Gjestgiveriet, etter en spasertur i havna, har sollyset fra den krystallklare vårhimmelen flyttet 
seg bort til blomsterbedet ved Drengestuas vestvegg, slik at jeg blir møtt av synet av 
nyutsprungne snøklokker som stråler av hvitt over den mørke og bare jorden i bedet. Tynne, 
mosegrønne stilker, store, hvite kronblader som henger ned, og innenfor, mindre kronblader 
med underlige, grønne tegninger og runde fliker. Det er ikke lenge siden de siste restene av 
snø i dette heller skyggefulle bedet forsvant, men her står de allerede, fullt utviklet, disse 
yndige små løkblomstene som så ofte er de første av alle blomster når våren begynner. De må 


ha begynt å skyte nye skudd allerede i slutten av februar. 


Den 23. mars — krokus ved Gjestgiveriet, hestehov og blåveis på Holtnes 


Etter dette er den neste store merkedagen den 23. mars. Jeg har nylig vært over på den andre 
siden av fjorden og hentet mor, og denne dagen har vi bestemt oss for å kjøre en tur nedover 
Støaveien, og kanskje opp til Holtnes. Det er ennå tidlig på året, men Holmsbu-området er 
allerede nesten snøfritt, og blomsteropplevelsene begynner alt idet vi forlater Drengestua. Ved 
sørveggen til vårt lille overnattingssted, og ved sørveggen til gjestgiveriet, står nemlig krokus 
og formelig strutter av livskraft. Hvilke grasiøse, runde former som dannes av de høye, blå og 
hvite kronbladene, og hvor inviterende det glødende, guloransje arret virker, der det sitter 


halvt skjult nede i kronbladenes hemmelighetsfulle midte! 


Senere, da vi begynner på veien opp til Holtnes, innledes en ny opplevelse. I det gyllenbrune 


fjorårsgresset langs veikantene, har hundrevis av smørgule hestehover åpnet seg for sola. 


Veien vi har foran oss, virker som veien til evigheten. De enkle, varme bruntonene til 
landskapet, de strålende små solene til hestehovene, den innbydende blå himmelen. Det ville 
ikke ha vært overraskende om den veien hadde ledet like inn i himmelen. Kunne bare slike 


øyeblikk vare! Finnes det noe bedre enn å være på vei? 


Det skal imidlertid vise seg at vi ennå har mer i vente. For inne ved eika, nedenfor 
Bjerkelund, kommer blomstringens foreløpige høydepunkt. Der veien deler seg, og hagen til 
den østligste av Bjerkelunds eiendommer danner en bred, skogbevokst snipp med ganske 
bratte skråninger, blir vi møtt av den umiskjennelige blåfiolette fargen til nyutsprunget 
blåveis. Ikke bare én eller to, men dusinvis. Både den østvendte og den sørvendte siden er full 
av små buketter av blårøde stjerner, tydeliggjort av den klare sola, og av alt det brune og 
gråbrune løvet omkring. Et slikt flor av blåveis har jeg aldri sett på Hurumlandet før, og da jeg 
litt senere tar en tur innover i skogen vest for Bjerkelund, oppdager jeg at blåveisfloret 


fortsetter der. 


Sola synker langsomt ned mot tretoppene i vest, akkompagnert av den melodiske sangen til 
svarttrosten, og ropene til ringdue og grønnspett. Det er faktisk vår! Da vi returnerer til 
Gjestgiveriet, er klokka blitt halv åtte, men fortsatt er det en tydelig blå glød i vesthimmelen 
over låven, og på den blå himmelen tindrer aftenstjernen, og en tynn, hvit nymåne. Fra åsen 
bak høres fløytetonene til nok en svarttrost — og de hese bjeffene til et rådyr. Vinteren er 


definitivt over — tror vi. 


Den 26. mars våkner imidlertid hele oslofjordsområdet til en halv meter snø. Den begraver alt 
som var kommet fram av både krokus, hestehov og blåveis. Hvor heldige vi var, som rakk å 


se disse tidlige vårtegnene før de forsvant! 


Den 2. april — hvitveis ved Holtneseika 


Først en uke senere, den 2. april, er landskapet like bart som det var før all snøen kom. Jeg tar 
en tur opp på Holtnes igjen, og får en ny overraskelse — innunder den store stammen til eika 

står det fullt av nyutsprunget hvitveis! Blåveisen like bakenfor har ikke hatt godt av snøen, og 
er sterkt falmet, men hvitveisen har nettopp våget seg fram fra sin trygge havn under fjorårets 


nøttebrune eikeløv, og spenstige, hvite kronblader omgir sentra av lubne, smørgule 


støvbærere og glinsende, limegrønne fruktknuter. Jeg spør meg selv om jeg vil kunne bli 
boende på Hurum så lenge at jeg rekker å få med meg den storslagne hvitveisblomstringen i 
Holtnesdalen — den jeg ikke har opplevd på fem år. Det kan ikke være mange ukene igjen til 


den begynner. Hvis Gud vil blir det et gjensyn med den i år! 


Den 9. april — de gule seljeraklene 


Noen dager senere, den 9. april, står de store seljebuskene nedenfor Støaveien fulle av noe 
som på avstand ser ut som en slags gule blomster. De spede seljeraklene som vi gjerne kaller 
gåsunger, og som jeg denne våren ikke har lagt noe særlig merke til, er blitt forvandlet til fullt 
utvokste rakler, dekket av delikate, gule støvbærere. Det er dette som gir de ennå bladløse 
seljebuskene den fantastiske gule fargen — de utallige små støvbærerne. Bak glinser det stille, 
lyseblå vannet i fjorden mellom Støa og Krok. Det er scene av rolig optimisme og glede. 


Kanskje finnes det finnes fortsatt håp — virkelig håp! 


Utpå ettermiddagen bestemmer jeg meg for å utforske et nytt område på Hurum — den såkalte 
Volden, et lite nes nedenfor nordre del av Knivsfjellet. Den eneste veien dit tar av fra veien til 
Verket, i nærheten porten til det store sandtaket. Så jeg kjører først til Klokkarstua, deretter 
ned bakkene til villabebyggelsen som danner begynnelsen på Verket, og til sist inn på veien 


til Volden — som ikke overraskende heter Voldenveien. 


Der veien smalner av og blir en hyttevei, finner jeg et sted å parkere, og går videre til fots. 
Inne i den lille vika nordenfor neset oppdager jeg et gammelt småbruk. Det må en gang ha 
vært en liten idyll — utsikten mot Svelvik er upåklagelig, og det er fortsatt mulig å se restene 
av store frukttrær. Men bygningene er tomme og forfalne. Våningshuset ser direkte råttent ut. 
Jeg fortsetter sørover, ut på neset, der det viser seg å ligge flere flotte fritidseiendommer, 
omgitt av frodige hager. Én av dem skiller seg ut. Det lave, hvite huset med det forseggjorte, 


eksentriske taket vitner om betydelig alder. Slutten av 1800-tallet, kanskje? 


Også på Volden finner jeg digre seljer, bugnende av gule rakler. I det gylne aftenlyset fra sola 
i vest, forsterket av den stille og duvende sjøen, og med den blå himmelen over Knivsfjellet 
bak, vokser seljeblomstringen til et av årets visuelle høydepunkter — og våren har bare så vidt 


begynt! 


Den 13. april — gullstjerner ved Knivsvik 


Jeg er egentlig i full gang med et nytt studium, og de påfølgende dagene blir det mye lesing, 
men 13. april reiser jeg til Knivsvik for å se på en hytte som det kanskje kan bli mulig å leie 1 
juni eller juli. Veien over flatene ved Knivsvikdalen er en av mine favoritter på Hurumlandet. 
Kontrasten mellom de store slettene og de høye formene til åsene, gjør denne passasjen til en 
opplevelse. Det kunne ha vært et sted i Amerika. Så triller jeg forsiktig nedover den smale 
Knivsvikveien, til jeg kommer til det gamle feriehjemmet til Norsk Folkehjelp. Der er det 
brede gressletter i området mellom Knivsfjellet og den skogbevokste korridoren som huser 


Knivsfjellbekken. 


Til min forbauselse er plenene rundt de forlatte hyttene oversådd med blomstrende 
gullstjerner. De er noen pussige skapninger, disse løkblomstene, med lange, smale blader som 
nesten går i ett med gresset, og stjerneformede, gule blomster som egentlig er svakt 
gulgrønne. Hvor delikate de ser ut! De vekker gode minner om vårer for lenge siden — vårer 
på Alby på Jeløy — da jeg knapt visste hva en blomst var. Men jeg visste dette — at det var noe 
vakkert og verdifullt. 


Inne i skogen ved bekken er det allerede små blader på heggen. De gløder lysegrønt i motlyset 
fra sola, i det veldige spillet av solstråler og dype skygger. Vannet i bekken klukker og glitrer 
på sin vei mot sjøen. Jeg slår følge med det til jeg kommer ut mellom gamle oretrær, og ut på 
en gyllen sandstrand som glir over i lange mudderbanker. Det blåser friskt fra sør, og sjøen 
skvulper hektisk mot de store grunnene, men sola varmer, og skogen synger om tidløshet og 
hvile. Jeg får den lyse og lette og forventningsfulle følelsen som bare slike tidlige, solfylte 
vårdager kan skape. Høyt oppe i Knivsfjellet ”korper” en ravn. Nede i sør hvelver Borgaren 
seg mot himmelen, halvt gjennomskinnelig i den blålige sjødisen. Hvor vidunderlig 
Hurumlandet er, der man ennå har steder som dette, upåvirket av modernitetens kataklysmer. 


Måtte det få lov å ligge slik så lenge denne pause mellom istidene varer! 


Den 19. april — Forsythia ved Støaveien og hvitveisblomstring i Holtnesdalen 


Idet andre halvdel av april begynner, gjør værmeldingen det klart at månedens kanskje lengste 


godværsperiode er på vei. Det har allerede vært forbausende mye solrikt vær denne våren, og 


nå ser det ut til å bli enda mer. Hvitveisen har kommet ut ved Holtneseika, og bjørkene langs 
Støaveien har knopper som er i ferd med å briste. De varslede høytrykksdagene kan bli det 
som får våren til å bryte ut 1 et fyrverkeri av nytt liv. Den 18. henter jeg mor i Moss, og dagen 
etter kjører vi igjen ut i Storgaten fra Gjestgiveriet. Det er en strålende formiddag med 
krystallklar himmel, lite vind og nesten 20 grader. Panoramaet vi ser fra porten er like vakkert 
som alltid, og som vanlig aldri helt likt det vi så dagen før. Den ene ”bølgeskvulpåsen” etter 
den andre avtegner seg skarpt mot det skyfrie blå, og i de gamle åsenes folder kan vi så vidt 


ane det lysegrønne skjæret som bærer bud om ny vekst. 


I svingen bortenfor hotellet begynner noe av det fyrverkeriet vi har håpet på. En diger, 
foreløpig bladløs Forsythia-busk, som halvt henger ned fra en hage, og ut i veien innunder 
hagemuren, er full av utspringende, lysegule blomster. I det lette motlyset fra sola, er det som 
om hele busken strutter av sitrongul livskraft og glede. Forsythia-busker er ikke et veldig 
vanlig syn i Norge, men her ved Støaveien er det ganske mange av dem. Borte ved Thorne- 
villaen, ved Støa, og inne i Trollbogen, blir vi igjen møtt av strålende gult — og det selv om 


blomstene ikke er mer enn halvt utsprunget! 


Fyrverkeriet fortsetter oppe på Holtnes. Det har gått noen dager siden jeg sist var der, og jeg 
er spent på hvor langt hvitveisen 1 og ved Holtnesdalen har kommet. Vi ser straks at den i 
hvert fall har kommet veldig langt ved Bjerkelund. Faktisk har den der så å si nådd sitt 
klimaks. Hele veien fra krysset bak eika og innover mot det gamle bruket lengst vest, det med 


det gamle, hvite huset, er som en allé av tindrende hvitveisstjerner. 


Jordene er også et syn. Fra vår posisjon oppe i bakken ved Bjerkelund, ser vi hvordan de 
akkurat nå er i ferd med å skifte farge — over hele det vide området lyser det i et tynt, men 


tydelig slør av spirende, lysegrønt gress. 


Mens meor sitter og nyter sola innunder eika, legger jeg ut på det som blir min første lengre tur 
i Holtnesdalen på våren siden 2010. Vil hvitveisen være ute også inne i den store løvskogen, 


der det, selv om grenene ennå er bladløse, er kjøligere og mer skyggefullt? 


Da jeg vandrer innover de store flatene i øvre del av dalen, får jeg mitt håp bekreftet: Ja, 
hvitveisen har kommet ut. Flatene mellom de store, ruglete løvtrestammene er akkurat så 


oversådd med strålende hvitveisstjerner som jeg husker at de var da jeg så dem for første 


gang. Det samme gjelder de stadig brattere liene som preger terrenget der stien nærmer seg 


den smale, høye ryggen som jeg spøkefullt har kalt ”Besseggen”. 


Etter en rast fortsetter jeg nedover mot dalbunnen via denne ”Besseggen i miniatyr”. Der 
overtar snart de store partiene med det merkelige, mørkegrønne skavgresset, Equisetum 
hyemale. Der var det for fem år siden var de mest grasiøse, vårgrønne buketter av den sjeldne 
bregnearten strutseving, Matteuccia struthiöpteris. Jeg ser tegn til den dette året også, men den 
har ikke kommet så langt at den danner de blikkfangene den gjorde sist. Vel, det betyr at det 


er desto grunn til å glede seg til begynnelsen av mai. 


I bunnen av dalen, der de ulike bekkene løper sammen til én klar og klukkende rivulett, 
overtar hvitveisen igjen. Fuglene synger og kvitrer som koret i en forunderlig katedral. Det er 
vemodig å være tilbake i hjertet av Holtnesdalen under vårblomstringen, fem år etter forrige 
gang. Hvorfor tok det så lang tid å returnere? Hvor ble årene av? Hva er det vi kaller tid? Jeg 
vet ikke. Det er som om jeg falt i søvn, og bare av og til var våken. Mellom de store 
øyeblikkene i livet er det til syvende og sist, i retrospekt, ikke noe som virker særlig 
substansielt — det er bare en slags ikke-væren som synes like uklar som de søvndrukne nettene 
mellom dagene i en uke. Jeg nyter stunden i dype drag før jeg begynner på turen opp til 
Bjerkelund igjen. Det kan bli lenge til neste gang jeg kan dra ned i Holtnesdalen under 


hvitveisblomstringen igjen. 


Etter min retur fra dalen, får vi en lang og solrik ettermiddag oppe ved eika. Mot slutten av 
dagen bare tiltar fuglesangen i styrke. Vi hører den gjentatte, oppspilte plystringen og den 
merkelige kvitringen til rødvingetrost, de lange og mangslungne fløytetonene til svartrosten, 
de enkle, glade trillene til bokfink og den dype kurringen til ringduene — og en gang i blant de 
plutselige, langtrukne ropene til grønnspetten. Jeg har hatt mange fine vårdager ute i naturen 
før, men jeg har sjelden hørt maken til den intense og mangfoldige fuglesangen vi opplever 


denne tidlige vårkvelden på Holtnes. 


I åttetiden nærmer sola seg omsider synsranden i vest. Vi pakker sammen og returnerer 
”hjem” til Holmsbu. På veien får vi glimt av alt fra blå scilla og sitrongule påskeliljer til 


smørgul vårkål og flerfargede stemorsblomster. For en dag det har vært! 


20. april — lønneblomstring ved Bryggekjøkkenet 


Dagen etter begynner vi friluftslivet borte i havna, ved Bryggekjøkkenet. Selv har jeg allerede 
tilbrakt en lang rekke av vårens formiddager inne i den lune og solrike kroken ved de 
hvelvede båtene. Der har jeg i ro og fred kunnet sitte og lese og studere. Denne formiddagen 
er det igjen fine og faktisk ganske varme forhold på dette idylliske stedet, og innunder den 
store bergveggen som skjermer det for nordøsten, står et lønnetre som mer enn noe annet i 
egnen viser at våren er i full gang. Treet har ikke fått noen blader ennå, men hver eneste 
knopp er forvandlet til en bukett av små, intenst lysegrønne og gulgrønne blomster, med en 


deilig duft av honning. 


Helt siden vi en gang på 1980-tallet la merke til disse blomstene i skogen på søndre Jeløy, har 
de betydd noe spesielt for oss. Det er noe ved det friske, delikate utseendet og den særegne, 
søte duften som vekker en egen stemning og vitner særlig sterkt om nytt liv og vår. De varer 


gjerne bare noen dager, så visner de, og bladene begynner å komme ut. 


Noen vet kanskje ikke en gang at lønn blomstrer, men lønneblomstringen kan faktisk være en 


av vårens største opplevelser, dersom man vet hvor man skal se etter den hen. 


Denne dagen ser vi også, for første gang dette året, antydninger til løv på noen av bjørkene. I 
løpet av de to neste dagene skal disse spede indikasjonene på vekst utvikle seg til vidunderlige 


slør av lysegrønt på hengebjørkene ved både Støaveien, Rødtangen og Holmsbu kirke. 


Dessuten fortsetter det fantastiske været. Sola stråler fra morgen til kveld, og temperaturen i 
Holmsbu når gjentatte ganger nesten 20 grader. Det er sommer i slutten av april, og 
Hurumlandet virker i sannhet som et eget land. Det er nesten som vi har ankommet ”The 
Shire” i Ringenes Herre. Bak horisonten tordner Mordor, men hit har de destruktive kreftene 


foreløpig ikke nådd. 


Faktisk er det mulig å glemme dem nesten helt. I Holmsbu er det mulig å leve livet slik det 
burde kunne leves, i hvert fall for det meste — i tilbedende takknemlighet og glede over dagens 
gaver og livets og skjønnhetens mysterier. Her er ikke timene en byrde, men en fryd, her er 
ikke verden et fengsel, men en fri og frodig hage, her er ikke kvelden en dunkel sorg, men et 


løyndomsfullt eventyr. 


Den 21. april - sommeren fortsetter 


Sent på kvelden denne dagen noterte jeg, 1 mitt tilløp til dagbok: ”Solnedgang på Holtnes halv 
ni. Nydelig månesigd og aftenstjerne over taket på Gjestgiveriet i titiden. Vannet i fjorden er 


så stille at det nesten ikke ser ut som vann.” Trenger jeg å si mer? 


Den 23. april — eventyr på Solfjell 


Nok en gang opprinner dagen med skyfri himmel, men denne morgenen blåser det en del fra 
nord. Da vet jeg av erfaring at det er fine forhold på Hurumlandets sørside. Mens mor setter 
seg til ute i den lune hagen ved Gjestgiveriet, der bærbuskene så vidt har begynt å grønnes, 
reiser jeg ned til Rødtangen. Fra den store løkka ved campingen går jeg ned til bukta ved 
Nebba, der jeg rolig følger kysten og fjæresonen østover. Den restaurerte tåkeklokka avtegner 
seg fint mot himmelen i vest, borte på Nebbas steinete rygg. Borte i øst ser jeg tydelig 
Solfjellskjæret — en pussig liten øy der det står en eldre hytte. Solfjellskjæret markerer målet 
mitt — like innenfor ligger det gamle fiskerbonde-bruket Solfjell, som er akkurat så idyllisk 
som navnet antyder. Den sørvestvendte beliggenheten gjør at det har sol det meste av dagen, 
det meste av året, og den høyreiste skogen bak skjermer det mot vindene fra nord og øst. 
Utsikten er et eneste stort panorama, bestående av Breiangen og Ytre Oslofjord, og det lille 


Solfjellskjæret demper bølgene, og sikrer en brukbar havn. 


Jeg kjenner Solfjell godt fra tidligere turer, men jeg har egentlig aldri vært der i april. Så det 
er med en viss spenning at jeg forlater de steinete strendene og den gamle oreskogen, og 
begynner på stien opp til Solfjell. En gang var det nok kun ett lite hus og noen uthus her, men 


i dag er det flere mindre bygninger på Solfjell, som alle fungerer som fritidsboliger. 


De er imidlertid forlatt, alle sammen. Påskeferien er over, og sommerferien er fortsatt langt 
unna. Jeg tillater meg derfor å se meg litt rundt på denne gamle og kuriøse kulturmarken. Jeg 
får snart lønn for nysgjerrigheten. Foruten de heller eksentriske husene, som jeg kjenner fra 
før, er den store hagen og dens ytterkanter en eneste stor fornøyelsespark av forskjellige 


blomster. 


Den mest iøynefallende veksten er en diger, og nå helt sitrongul, Forsythia-busk. Men jeg 

finner også ildrøde tulipaner, gule og hvite pinseliljer og blåveisblå svibler, et stort parti med 
små, lyseblå blomster som minner om forglemmegei, og en hel skråning med de rundaktige, 
blå blomstene til myrt. For et flor! Og hele tiden varmer sola, samtidig som sjøen i fjorden 
utenfor stråler med en nesten hypnotiserende glitring, slik den bare gjør på slike klare 


vårdager, når nordavinden kjemmer den til bølger på sin vei mot Færder fyr. 


Den 3. mai — lysegrønne bjørker langs Støaveien 


Etter overnevnte forsmak på sommer setter regnet inn, men ved månedsskiftet blir skyene 
lettere, og den 3. dag i måneden mai kan jeg nyte synet av tydelig lysegrønne bjørker langs 
Støaveien. Dessuten er det fortsatt mange lønneblomster å se, og borte ved Thorne-villaen har 


til og med frukttrærne begynt å blomstre. 


Jeg bestemmer meg for å ta en tur opp på den 261 meter høye toppen ved østsiden av 

Rødbyvannet — et høydedrag som på kartet heter Svartvannskollen, men som jeg her vil kalle 
Rødbyfjellet. Dette er som topp som, sammenliknet med mange av de andre av Hurumlandets 
åser, er relativt lett tilgjengelig, siden den gamle ”indreveien” til Røskestad og Tofte passerer 


åsens østside. 


Fra Holmsbu kjører jeg opp til hovedveien, og ved Mølla tar jeg så til høyre, inn på grusveien 
ved Rødby. Vel nede ved Rødbyvannet kjører jeg over brua der Ugstadelva flyter ut, oppover 
den smale grusveien på østsiden av det store vannspeilet, og inn i den tette gran- og 


furuskogen østenfor toppen av Rødbyfjellet. 


I en sving der kartet sier at det heter Setton, der jeg flere ganger før har sett parkerte biler, 
stanser jeg og begynner å gå vestover, i den retning toppen må ligge. Det er ingen tydelig sti å 


følge, men jorda er karrig og skogen glissen, og skogbunnen kun dekket av lyng. 
Igjennom røsslyngen vasser jeg, oppover og oppover, og etter hvert mer og mer sørover, til 
jeg etter kanskje et kvarter når det som må være Rødbyfjellets apeks — brede, nakne flå der 


bare lysegrønn og svart lav har funnet det mulig å overleve. 


Fra denne lange, nord—sør-gående avsatsen — et vanlig geologisk fenomen på Hurum -— får jeg 

et bedårende utsyn utover de bølgende bygdene ved Rødby og ved Klokkarstua, og utover 
mye av det øvrige vestre Hurum. I sørvest ser jeg faktisk Holmestrand og Borgaren, i vest 
dominerer Knivsfjellet, og de bratte stupene ved Stokker, og i nordvest tindrer hvite Hurum 
kirke tydelig i landskapet, like innunder den fine hvelvingen til Klokkarstuåsen. Den røde 


mølla kommer også fint fram, likeså de gamle gårdene Killingstad og Berg. 


Overalt i dette store landskapet er det dessuten bjørker med lysegrønt løv, glødende og 
glitrende i lyset fra den høye sola. Jeg setter meg ned og ser. Det er lite vind, og etter hvert 
blir det faktisk rent varmt. Jeg kunne godt ha kastet genseren — og det på en 261 meter høy 


topp 1 begynnelsen av mai! 


Etter å ha trukket alt dette inn — inn 1 mitt innerste dyp — rusler jeg sørover, mens jeg ser etter 
det lille vannet som ifølge kartet ligger like nedenfor toppen jeg befinner meg på. Snart får jeg 
et glimt av noe glitrende blått bak den tette skogen under meg. Jeg lokaliserer et dalsøkk der 
det er mindre bratt enn ellers, og mulig å manøvrere seg ned. Ikke lenge etter er jeg omgitt av 


stor, åpen granskog, der jeg andektig kan forflytte meg ned til vannet. 


På kartet heter det Svartvann, men jeg kunne ha døpt det Lille Glitre. For en perle! Vannet er 
utsøkt skjermet av både åsen bak meg og av en liten topp i vest, og derfor er stedet også 
dørgende stille. Jeg hører ingenting til trafikken på veien vest for Rødby. Oppdagelsen av 


dette vannet er alene verdt turen! 


Jeg synker ned i det lysebrune, kraslende fjorårsgresset mellom skogen og vannet. Noen 
lange, flate torvtunger innbyr til fiske. Det er imidlertid ingen tegn til fisk — noe sportsfiskeren 
i meg alltid er på utkikk etter. Ingen avslørende ringer bryter den stille, himmelspeilende 
overflaten. Men noe kan det nok likevel være der — vannet virker både løyndomsfullt og 


meget dypt. 


Mens jeg sitter slik og venererer dagens gaver, kommer plutselig to sommerfugler flygende 
forbi. Den ene er sitrongul, den andre hvit. De kretser rundt hverandre — leker med hverandre! 
Jeg følger dem lenge med blikket, til de forsvinner ut av syne. Det virker som et tegn — men 


hva slags tegn? 


På tilbakeveien må jeg igjen stanse og beundre utsikten, og idet jeg ser innover i landskapet 

ved Rødby og Klokkarstua, kommer den over meg igjen — den sjeldne følelsen av å se inn i et 
annet land, et Arkadia — et land uberørt av det moderne, det kaotiske og det reduksjonistiske. 
Jeg vet selvfølgelig at det fysiske landskapet jeg ser ikke er et Arkadia, men i slike dyrebare 
øyeblikk antar det sette en særlig påtakelig flerfoldig natur — det er ikke bare et bilde av det 
materielle her og nå, men også en representasjon av noe annet og større, og dette andre og 


større er opphavet til denne representasjonen, og stråler via det inn i mitt her og nå. 


Da jeg igjen står ved bilen, bestemmer jeg meg for å fortsette på veien jeg er på til Tofte, og 
så returnere til Holmsbu derifra. Det blir en interessant avstikker. Ved Røskestadvannet er 
løvet på bjørkene bare så vidt kommet ut — det er slik det var i Holmsbu 20. april — og inne i 


de skyggefulle vikene i sør holder ennå noen snøfonner stand! 


Etter gjensynet med den gamle bebyggelsen i Tofte, går turen atter en gang vestover mot 
Holmsbu. Jeg krysser ”prærien” ved Tronstad, og svinger meg igjennom Jarens Hobbiton, og 
så skuer jeg endelig kirken og Holm gård. Forflytningen ned Holmsbubakken skjer i 
sneglefart — det er heldigvis ingen bak meg. Overalt er det noe å se. Plantelivet er det reneste 
karneval av farger og frodighet. Grønne hengebjørker, lysegrønne kjerringrokk-spirer, gule 
vårkålstjerner, struttende påskeliljer, hvite fruktblomster — og da jeg ser den gamle frukthagen 
på høyre hånd, det forseggjorte, eksentriske taket til gamle Ekelund pensjonat, den store 
kronen til treet like ved, og tårnet ved Café Juno, da får jeg følelse av hjemlighet jeg ikke ofte 


har, og tenker: Kjære Gud, hvordan skal jeg orke å reise herifra? 


Den 10. mai — det store kirsebærtreet bak Gjestgiveriet i full blomst 


Denne søndagen er min venn Per Christensen på besøk igjen. Hagen bak Gjestgiveriet, som 
lenge har vært ganske brun, er i løpet av de siste dagene blitt et av de mest overdådig 
blomstrende stedene på hele Hurumlandet. Det svære kirsebærtreet bak Drengestua, som har 
to omtrent like store stammer, og som etter størrelsen å dømme må være minst hundre år 
gammelt, er nå en eneste jublende sky av hvite blomster. Ved siden av står andre, mindre trær 
som også er i blomst, og oppe i den vestligste delen av Schulerudhagen står en diger blodbøk, 


helt rødlilla av nyutsprunget blodbøkløv. 


Men ikke nok med det — borte på den lune østsiden av havna, mellom ”Mikkels Fisk og 

Fristelser” og Bryggekjøkkenet, har klasene av blomsterknopper på den svære syrinhekken 
kommet så langt at de er tydelig lilla. Lønneblomstene er nå erstattet av velutviklede 
lønneblader, men det gjør ikke så mye — om bare noen dager vil det igjen dufte av syriner på 


promenadene ved Holmsbu havn. 


Den 14. mai — fortsatt lysegrønt bjørkeløv ved stien opp til Stikkvannskollen 


Tre dager før nasjonaldagen er det nok en gang slikt nydelig, krystallklart vær som det 
allerede har vært så forbausende mye av denne våren. Den morgenen ønsker jeg bare å gå opp 
i det gylne, solbelyste landskapet og det strålende blå firmamentet, og bli der. Men i mangel 
av den muligheten, bestemmer jeg meg for å oppsøke Stikkvannskollen, som med sine 361 
meter er Hurumlandets høyeste punkt. Jeg har lenge hatt lyst til å utforske Askedalen, som er 
det svært avsides dalsøkket øst og vest for den søndre delen av Stikkvannskollen, og denne 


dagen virker som en perfekt anledning for en slik tur. 


Allerede før jeg når toppen av Stikkvannskollen får jeg lønn for strevet — oppe i de 
nordvendte hellingene ved stien opp til toppen, er våren cirka tre uker senere ute enn nede i 
lune, vestvendte Holmsbu, og dermed får jeg nå se bjørkeløvet slik det var i slutten av april, 


da det var på sitt mest lysegrønne og gjennomskinnelige. 


Fra tårnet oppe på toppen, der jeg ikke har vært siden sommeren 2012, har jeg 360 graders 
utsikt, og kan observere store deler av det sentrale Hurumlandet. Utsikten fra Knivsfjellet er 
mer variert, og etter mitt syn finere, men utsikten fra Stikkvannskollen tar inn mer uberørt 
natur. Mot sør, i retning Askedalen, ser jeg utover et stort platå med lange bergrygger, og en 
vegetasjon som nærmest minner om fjellskog. Også den er nå på sitt vakreste, for blant de 
mange krokete furuene kryr det av små bjørker, som i det sterke motlyset stråler med like 


lysegrønt løv som dem jeg så på veien opp. 


Turen til Askedalen blir like spennende og strabasiøs som jeg hadde sett for meg. Den store 
eikeskogen der, som jeg hadde håpet å få se med nytt løv, har imidlertid ikke en gang begynt 
å kle av seg vinterdrakten. Våren er åpenbart nesten en måned senere ute i dette Hurumlandets 
høytliggende hjerte enn den er på kysten i sør og vest. Vel, da har jeg fortsatt noe til gode til 


en annen gang. 

Takket være bladløsheten byr imidlertid den søndre spissen av Stikkvannskollen på et 
inspirerende utsyn til Rødvannet. Det er noe gåtefullt og godt og lengselsfullt ved bildet av 
det lange, gateaktige blå vannet langt der borte, omgitt av skog like ned til breddene, med 
stille, blanke viker, og store, jomfruelige åser omkring. Jeg kjenner igjen dette bildet fra en tur 


hit for flere år siden, med min gode kamerat Trond Skovdahl. Det er godt å se det igjen. 


Mens jeg står der og tar inn dette minneverdige utsynet, blir jeg plutselig var lyden av en 
galende gjøk. Det er første gang jeg hører sangen til en gjøk dette året, og jeg kan ikke huske 
å ha hørt denne sangen på Hurumlandet før. Denne fjerne, rare, skjøre sangen fra en ås langt 
borte vekker mangt et minne — de fleste fra mange år tilbake, da jeg i lag med bestemor og 


bestefar («Nan» og «Bap») hørte gjøken i de bjørkekledde dalene ved Jotunheimen. 


På veien fra Sem til Holmsbu stopper jeg ved Østern-gårdene. Det har skyet over en del siden 
jeg dro fra Stikkvannskollen, men nå bryter den gylne aftensola mer og mer igjennom disse 
drivende barrierene. Det resulterende motlyset, kombinert med det spirende kornet, framhever 
de grasiøse kurvene til åkrene på en måte som jeg ikke kan huske å ha sett noen tidligere vår, 
verken på Hurumlandet eller andre steder. De grønnslørede kurvene av tusener av lysende 
spirer, kurver som hele tiden endrer seg når jeg forflytter meg — det er et syn som minner litt 
om glitringen til nysnøen en vinterdag, den glitringen som hele tiden endrer seg når man 
beveger seg. Det er trollbindende, hypnotiserende, begeistrende — det er som om jorden selv 
har våknet til live og rører seg. Det blir en guddommelig avslutning på nok en guddommelig 


Hurum-dag. 


Den 18. mai — eikeløv på Holtnes, løvetenner ved Holm gård og Sandungen 


Etter en natt i telt — en av de første på lang, lang tid — våkner jeg til en vidunderlig morgen 
ved kulturlandskapet på Holtnes. Fra den skyggefulle teltplassen inne i granskogen, aner jeg 
landskapet ved eika, badet i strålende sol. Jeg finner fram termos og kaffe, henter en gammel 


campingstol borte i bilen, og begir meg ut i morgenlyset. 


For et lys! For en herlighet! Borte ved eika, der jeg uhindret kan skue utover de nesten 
sommergrønne markene, setter jeg meg ned og inntar frokosten. Mens jeg sitter slik og koser 


meg, innser jeg hvor ofte jeg har glemt hvilken henrivende og oppløftende kraft slike solfylte 

morgenstunder faktisk har. For mange ganger har jeg unnlatt å dra ut slik jeg burde ha gjort, 
fordi jeg ikke har maktet å huske hvordan morgenstunden får hjertet til å synge. For mange 
ganger har jeg latt være å pakke sekken og reise til fjells, der morgenstunden kan være den 


reneste åpenbaring. 


For så annerledes er den solfylte morgen ute i det åpne, frie landskap enn vår hverdag, at det 
er vanskelig for sinnet å bevare noe fullgodt minne om den når den er over. Selv etter bare 
noen uker er erindringen av den forminsket til en blek avbildning sammenliknet med 
originalen. Den strålende, sakrale morgenstund er større enn noen vanlig tanke. Ingen ord 
eller bilder er tilstrekkelige til å romme den. Først når man igjen er i den, begriper man igjen 
til fulle hvor fortryllende den er. Da ønsker man bare å forbli i den — eller, etter hvert, å trenge 


igjennom den og nå det ukjente kjente som den henter sin skjønnhet ifra. 


De svære, lange grenene til Holtneseika er ennå nesten nakne, men de yngre eikene i retning 
teltet har allerede blader som er nesten halvt utvokst. De ser så myke og friske og delikate ut, 
de bladene, og hvor skjønne de er for øyet, der de stråler gulgrønne og rødgrønne under den 
blå himmelen, halvt gjennomskinnelige og opplyst av sola, som deler av et solbelyst 


glassmaleri. 


Senere denne dagen passerer jeg beitene ved Holm gård og ved Sandungen. De er fulle av 
strålende gule løvetenner. Jeg blir minnet om turen jeg hadde med mor til Hurum i slutten av 


mai i 2012. Det var første gang vi overnattet i Holmsbu. Da var det slik som nå. 


Den 20. mai: Syriner i full blomst, epleblomster i Holmsbus hager 


Vårens blomsterprakt har lenge vært så stor at det er vanskelig å se for seg at den kan bli 


større, men denne dagen kan jeg både observere og kjenne på duften av to viktige tillegg — 


syrinblomstene til de store buskene på østsiden av Holmsbu havn, og epleblomstene i hagene 
like ved. 

Den 23. mai: Bregneeventyr i Holtnesdalen 


Om morgenen denne dagen våkner jeg til nok en solfylt morgen på vidunderlige Holtnes. 
Dette er inntil videre min siste hele dag på Hurumlandet — i morgen, den 24. mai, må jeg dra 
videre til Rogaland. Jeg tenker på alt jeg har opplevd på denne halvøya siden jeg ”bosatte” 
meg i Holmsbu i februar, og hvordan det å være i ro på et sted over tid gir en helt annen 
opplevelse av det enn dagsbesøk og korte overnattingsturer — og jeg spør meg selv om jeg 


noensinne vil få en slik mulighet til å være på Hurumlandet i lengre tid av gangen igjen. 


Hvitveisblomstringen er allerede en saga blott, men etter en frokost tar jeg likevel en 
avskjedstur ned i Holtnesdalen. Skogbunnen er nå dekket av alle slags grønne vekster, og 
løvet til ask og lønn er i ferd med å gjøre den skyggefull. Nede ved ”Besseggen i miniatyr” får 
jeg imidlertid en opplevelse jeg ikke venter — i området ved et av bekkefarene er de lange, 
bratte skråningene fullstendig dekket av de store, struttende bregnebladene til strutseving. 
Bladene glinser og bever svakt i brisen som strømmer igjennom dalen fra vest. Lyden av det 
sildrende vannet i bekken, og av all slags fuglesang, fyller mine lyttende ører. Vel, så er en 
epoke nesten over. Den kanskje fineste våren i mitt liv siden jeg lekte i skogene på Jeløy som 
liten gutt, er i ferd med å komme til ende. Det er på tide å dra tilbake til Drengestua for å 
fullføre pakkingen for reisen til Stavanger. Men hvis alt går som jeg håper, blir det et gjensyn 


med Hurum om en måneds tid. 


Den 15. juni 2015 — våren har gått over i sommer, hundekjeksallé ved Holtnes, enger 


oversådd med smørblomster 


Tre uker senere er jeg allerede tilbake på Hurum. Mine ærend i Stavanger tok mindre tid enn 
jeg hadde regnet med, og jeg har til og med rukket å utforske noen av dalene i øvre Agder og 


Telemark i forbindelse med turen tilbake til Buskerud. 


Den 15. juni våkner jeg til sommermorgen på mitt kjære Holtnes. Soloppgangen finner nå 
sted i femtiden, og jeg er ikke så tidlig oppe, men det er likevel en rest av det skjøre og gylne i 
lyset på landskapet da jeg forlater teltet og vandrer ut i sola. Skyggene har fortsatt noe av 
nattens kjølighet, men vår vidunderlige stjerne stråler og varmer. Jeg spaserer bortover mot 


eika, for å beundre mer av det morgenyre sommerlandet, og møtes av bedårende samlinger av 


17 


ville blomster — blå og hvit veronika, gul og rød tiriltunge og glinsende gule smørblomster på 
bakkene ved den store eika, og, i det noe mer fuktige og skyggefulle området nedenfor, rosa 
jonsokblom og bugnende buketter av hvit og duftende hundekjeks. Hvilken rikdom, hvilken 
overflod, hvilken opulens — og i bakgrunnen lyder den dirrende summingen til hundre bier og 


humler, og kvitringen og kviingen til alle slags morgenyre fugler. 


Så kommer jeg bort til eika, der øyet kan ta inn hele det store, lille landskapet mellom 
Bjerkelund i sør og Storleinåsen i nord. Hvor gresset og kløveren har vokst siden jeg sto her i 
mai! For ikke å snakke om siden de første turene til Holtnes i mars og april! For vel to 
måneder siden var det bare så vidt man kunne ane lysegrønt i alt det brune. Nå er det ikke så 
mye som et brunt strå å se. Overalt er markene dekket av sunt, grønt gress og andre grønne 


urter, og snart vil kløveren begynne å blomstre. 


Etter en lett og bedagelig frokost, inntatt i den varmende sola, og innunder eikeløvet som nå 
er blitt nesten sommergrønt, forlater jeg Bjerkelund i bilen, med tanke på å oppsøke Holmsbu. 
Mor er innlosjert i et anneks nede ved sjøen ved Odden, like nedenfor Støaveien, og vil nok 
gjerne ha besøk. I bilen følger jeg rolig den smale grusveien, mens jeg prøver å få med meg 
mest mulig av den paradisiske lille verden jeg passerer igjennom. Der østre del av Holtnes er 
skilt fra vestre av et lite skogsområde, blir veien til den reneste allé av høyreist, blomstrende 
hundekjeks, omgitt av et flimrende og funklende spill av lys og skygge. Alt skimrer, alt duver, 
alt ånder og sukker og fryder seg. Alt lever, alt strekker seg mot himmelen, alt lengter. For en 
morgen, for en dag, for et sted — et glimt av det som en gang var, og som en gang skal bli 


igjen. 


Etter en stans i bølgeskvulpende og solvarme Holmsbu, fortsetter jeg til Jaren-området — med 
mor som passasjer. Det er godt å være sammen på Hurumlandet igjen. På sommerlandet, som 


er hva det er blitt for oss. 


Bortenfor kirken danner landskapet i sannhet et sommerland — ja, en sommerdrøm. Jordene 
nedenfor gartneriet, som vanligvis er ganske anonyme, stråler gult av tusenvis av 
nyutsprungne smørblomster, og de vide jordene ved Bergsmyrene og Myrene er akkurat så 


grønne og frodige som jorder bare er i en drøm av en juni måned. 


Det er mye mer jeg kunne ha fortalt om fra denne juni i 2015 — som kveldslyset på de 

blomstrende rododendronbuskene ved Støa, ved utsynet mot fjorden, eller villøken på 
svabergene ved Holmsbu, som krydret nyfanget fisk — eller de glødende engene av solbelyste 
gule smørblomster og lilla storkenebb, høyt oppe ved de store skogene ved Grønsand. Men 
foreløpig stanser jeg her, og overlater reisen videre til leseren. Kanskje får du også en gang 


del i en sommerdrøm på Hurums grønne land? 


Notater 


Den 15. juni — enormt med smørblomster på engene mellom kirkegården og veien til 
Ravnsborg, Ole sier han aldri har sett maken 

Lupiner og hundekjeks ved økogården 

Den store rododendronbusken ved Støa 

Alle smørblomstrene og den blomstrende villøken på svabergene ved Odden 

Dagen før jeg reiste til fjells: Turen til Sandspollen, Grønsand (glødende enger av 
smørblomster og storkenebb, ennå svakt lysegrønt løv på askene), igjennom skogen til det 


grønne deltaet ved Rødbyvannet 

